C 446/38

Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2021/C 446/10)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra, amely a közzététel napjától számított három hónapon belül tehető meg.

EGYSÉGES DOKUMENTUM

„Nijolės Šakočienės šakotis”

EU-szám: PGI-LT-02401 – 2017.11.20.

OEM ( ) OFJ (X)

1. Elnevezés (OFJ)

„Nijolės Šakočienės šakotis”

2. Tagállam vagy harmadik ország

Litvánia

3. A mezőgazdasági termék vagy élelmiszer leírása

3.1. A termék típusa

2.3. osztály: Kenyér, péksütemények, cukrászsütemények, édesipari termékek, kekszek és egyéb pékáru

3.2. Az 1. pontban szereplő elnevezéssel jelölt termék leírása

A különböző méretű hegyes „ágakkal” rendelkező, belül üreges, hosszú csonka kúp alakú „Nijolės Šakočienės šakotis” egy ünnepi sütőipari termék, amelyet külön kemencében készítenek úgy, hogy speciális fakanállal egy forró tűz felett lassan forgatott orsóra rétegeket képző tésztát meregetnek. A teljes folyamatot hagyományos módszerrel, otthon végzik.

Fizikai-kémiai jellemzők:

Nedvességtartalom: 6,4–7,5 %

Zsírtartalom: 35,5–38,5 %

Összes cukortartalom: 25,5–27,5 %

Érzékszervi tulajdonságok:

Megjelenés: A kúp alakú „Nijolės Šakočienės šakotis” külső felületét különböző formájú és méretű, egyenetlenül eloszló „ágak” borítják, ami minden egyes terméknek egyedi megjelenést kölcsönöz. Belül teljes hosszában üreges. A belső (üreges) felületen cérna és sütőpapír lenyomata látható. A termékek magassága 30 cm és 60 cm között változik. Az üreges belső átmérő alul legfeljebb 20 cm, míg felül 10–20 cm lehet. A külső átmérő a termék magasságától, a ráöntözött tészta mennyiségétől és a képződött „ágak” hosszától függ. Alul legfeljebb 40 cm-ig, felül pedig legfeljebb 20 cm-ig bármekkora lehet.

Súly: a sütemény magasságától és a ráöntözött tészta mennyiségétől függően 1,0 kg és 6,5 kg között. A különleges alkalmakkor felszolgált šakotis süteményt egészben helyezik az asztalra; egyéb esetben 5–30 cm magas és 0,7–3,5 kg súlyú karikákra szeletelik, vagy kisebb darabokra vágják fel.

Szín: a sütési hőmérséklettől és időtartamtól függően sárgásbarna és barna között. A külső felület fényes és a belső felülettől esetleg halványabb, az „ágak” pedig változatos színűek. A szivacsos, réteges belső szerkezetű felvágott termék szabálytalan gyűrűk formájában a különböző árnyalatok elkülönülő, nem homogén rétegeit mutatja.

Illat: jellegzetes sütőipari termék a vaj és a tojás markáns illatával, enyhe füstösséggel.

Íz: mérsékelten édes és vajas, jellegzetes sütőipari termék a tojás ízével.

Lecsengés: lenyelése után enyhe, zsíros utóíz.

Állag: mérsékelten sűrű, eléggé omlós, de vágáskor nem forgácsolódó vagy törő, nem morzsálódó és nem is roppanós. Rágása könnyű és kellemes. A rágás után apró részecskék maradnak hátra.

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

— 82–87 % zsírtartalmú vaj;

— 30–40 % zsírtartalmú tejszín vagy tejföl;

— tyúktojás;

— cukor;

— hagyományos köves őrlésű (malomkő) búzaliszt.

3.4. Az előállítás azon műveletei, amelyeket a meghatározott földrajzi területen kell elvégezni

Az előállítás valamennyi műveletét a meghatározott földrajzi területen kell elvégezni:

— az összetevők előkészítése;

— a tészta elkészítése;

— az eszközök előkészítése;

— a sütemény formázása és sütése;

— a sütemény hűtése.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

–

3.6. A bejegyzett elnevezést viselő termék címkézésére vonatkozó egyedi szabályok

–

4. A földrajzi terület tömör meghatározása

Skaistgiriai község (Kėdainiai járás) közigazgatási határai.

5. Kapcsolat a földrajzi területtel

A „Nijolės Šakočienės šakotis” földrajzi területtel való kapcsolata a termék hírnevének köszönhető, amelyet a termék sütését végző helyi kézműves készítők tapasztalata határoz meg.

A termék különleges jellemzőit adó emberi tényezők

A tökéletes egyedi jellemzők a „Nijolės Šakočienės šakotis” előállításának hosszú története folyamán alakultak ki. Bár nincsenek írásos feljegyzések vagy útmutatók a 4. pontban meghatározott területhez szorosan kapcsolódó termék előállítási módját illetően, az előállítás részletei és a szükséges gyakorlati ismeretek nemzedékről nemzedékre szállnak.

Az e földrajzi területen előállított sütemény egyedisége és különleges jellemzői a készítők nemzedékei által felhalmozott ismereteken és tapasztalatokon alapulnak. Ezek összességéből jön létre ez a kiemelkedő minőségű és ízű sütőipari termék. Az alábbi főbb tényezők azt mutatják, hogy az emberi tényező miként hat a termék ízére és megjelenésére:

1. A tészta készítése jelenti a következetes minőség egyik kulcsfontosságú biztosítékát. A „Nijolės Šakočienės šakotis” előállítási folyamata során egy több mint száz éve szigorúan őrzött, egyedi tésztakészítési módszert alkalmaznak.

2. A „Nijolės Šakočienės šakotis” készítésének egyedi módja – a liszt forrázása és a tészta pihentetése, amelyek hosszát a sütemény készítője saját ismeretei és tapasztalatai alapján ítéli meg. A tészta forrázásának célja a lisztben található keményítőszemcsék részleges feltörése, ily módon előmozdítva a liszt keményítőjének dextrinekké való lebontását a tészta pihentetése során. Ezek a lisztben végbemenő változások segítik a fényes, intenzív színű kéreg képződését sütés közben, fokozzák a belső szerkezet lyukacsosságát, illetve a tárolás során az aromás vegyületek fokozott képződése és a keményítő lassú lebomlása irányában hatnak; ezáltal a sütemény lassabban szárad ki és tovább tartható frissen, kémiai adalékanyagok használata nélkül.

3. Az őrléshez használt hagyományos kövek (malomkövek), továbbá a lassan forgatott és gondosan szabályozott orsók kihatnak a termék állagára, kellemes és könnyű rágást biztosítva. A rágás után apró részecskék maradnak hátra.

4. Az orsóra feltekert termék hagyományos, külön kemencében végzett sütése forró tűzön, miután megfelelően beállították a kéményhuzatot. E feladat tapasztalatot és komoly készséget igényel, mivel a környezeti viszonyok és a légköri nyomás komoly hatást gyakorolnak a huzatra. A kemence fűtéséhez használt száraz nyírfáról el kell távolítani a kérget, mert az gyantát tartalmaz, füstölés esetén pedig ez kihatna a termék érzékszervi, fizikai és kémiai tulajdonságaira. A tésztát speciális, réselt fakanalat használva kézzel öntözik rá az állandóan forgatott forró orsóra. Hő hatására a forró orsón lévő tészta azonnal megkeményedik és porhanyóssá válik. A tészta öntözését vékony rétegekben végzik. Mivel a tészta hozzáadása minden oldalról történik, a terméken számos különböző „ág” alakul ki, és mivel a tészta rétegekben sül, gyönyörű színminták jelennek meg. Nagyon fontos a tüzet végig szabályozni, hogy az megfelelő hőmérsékletű legyen a készítés különböző fázisaiban. További fontos szempont a forgó orsó sebességének érzékelése és kiigazítása annak érdekében, hogy a tészta adagolásával együtt növekedjenek a süteményt díszítő „ágak”. Az előállítók többéves tapasztalata és a készítők jártassága és kézügyessége nem csupán a termék egyedi ízét, hanem az „ágak” elhelyezkedéséből adódó rendkívül vonzó formáját, általános megjelenését és színét is segít megőrizni. Ennek köszönhetően minden egyes „Nijolės Šakočienės šakotis” egyedi megjelenésű. Más előállítók korszerű elektromos sütőkben sütik termékeiket, helyettesítő összetevőket, íz- és aromafokozókat és színezőanyagokat használnak. A „Nijolės Šakočienės šakotis” hagyományos előállítása során semmilyen helyettesítőt, íz- vagy aromafokozót vagy színezőanyagot nem használnak.

A teljes előállítási folyamatot kizárólag hagyományos és természetes nyersanyagok felhasználásával végzik, ezek határozzák meg a termék érzékszervi tulajdonságait, valamint fizikai és kémiai jellemzőit.

A termék földrajzi terület által meghatározott hírneve

Litvániában a 19. század végén kezdődött az ágas sütemények készítése, először a kolostorokban. Bár a kolostorok nagy titokban tartották a recepteket, a 20. század elején terjedni kezdett a hír a süteményről, amit előbb csak majorságokban és paplakokban, ám később már gyakorlott háziasszonyok is sütni kezdtek. Ezt az ünnepi finomságot a nagyon különleges alkalmakra tartogatták.

A „Nijolės Šakočienės šakotis” készítők dédanyja a plébániatemplom paplakának házvezetőjétől kapta a receptet. Az évek során a termék egyedi tökéletességűvé vált és néhány jellemzővel még gazdagodott is, ugyanakkor a „Nijolės Šakočienės šakotis” körül kialakult és máig élő háztartási hagyományokat az ágas sütemény ipari termelésének a 20. század vége óta tapasztalható gyors terjedése sem tudta befolyásolni.

A „Nijolės Šakočienės šakotis” készítésére vonatkozóan a meghatározott földrajzi területen meglévő szakmai és kézműves tapasztalatokat a mai napig nemzedékről nemzedékre adják tovább. Egészen 1997-ig a „Nijolės Šakočienės šakotis” készítését kizárólag megrendelésre végezték. A 20. század végére kialakultak a kiskereskedelmi előállítás feltételei, így 1997-ben megkezdődött a „Nijolės Šakočienės šakotis” értékesítése. Ezt a korai címkék és a fennmaradt csomagolások különleges feliratai is tanúsítják.

A „Nijolės Šakočienės šakotis” olyan ünnepi termék, amelyet jóval a 4. pontban meghatározott területen túl is kedvelnek a fogyasztók.

A „Nijolės Šakočienės šakotis” süteményt immár száz éve ugyanazzal a hagyományos módszerrel sütik a termék eredeti készítőinek leszármazottai a meghatározott földrajzi területen. Ez biztosítja ezen egyedi termék sajátos jellemzőinek változtatás nélküli megőrzését és a fogyasztói bizalom megtartását. E bizalom elismerése 2008-ban történt meg, amikor a „Nijolės Šakočienės šakotis” megkapta a VŠĮ Kulinarijos paveldo fondas [Állami Kulináris Örökség Alap] kulináris örökség tanúsítványát arról, hogy a termék hagyományos összetevőkből, autentikus recept szerint és hagyományos technikákkal készül. A litván mezőgazdasági minisztérium által 2009 óta odaítélt nemzeti örökség terméktanúsítvány azt igazolja, hogy a „Nijolės Šakočienės šakotis” olyan régi hagyományos termék, amely jellemzőit, összetételét és előállítási módját tekintve autentikus. Ezt a terméket az állami örökségdíjas „Nijolės Šakočienės šakotis” süteményt előállító nemzeti kézműves mesterek és nők készítik és terjesztik elő tanúsításra.

A Skaistgiriai községben készült „Nijolės Šakočienės šakotis” terméket nagyra értékelő fogyasztók a legmagasabb minőségi elvárásokat támasztják és sajátos jellemzőket tulajdonítanak a terméknek. A 2010 és 2016 közötti fogyasztói felmérések szerint a fogyasztók több mint 90 %-a ismeri és keresi az üzletekben a Skaistgiriai községben készült „Nijolės Šakočienės šakotis” süteményeket, értékeli azok autentikus jellegét és kiváló minőségét, külföldi útjai során pedig szívesen viszi azokat ajándékba (az Állami Kulináris Örökség Alap által végzett 2010., 2012., 2014. és 2016. évi fogyasztói felmérések).

Mivel a „Nijolės Šakočienės šakotis” ősrégi módszerekkel készül, ezért Litvánia kulturális örökségét népszerűsítő termékként ismerték el. A termék hírneve és felismerhetősége különböző típusú edukációs tevékenységek eredménye.

Látogatók és a hagyományos ételek ínyencei egyaránt felkeresik Skaistgiriai községet, hogy megkóstolják a „Nijolės Šakočienės šakotis” süteményt, megnézzék ennek az ágakkal díszített finomságnak a készítését és a hozzá felhasznált hagyományos szerszámokat és összetevőket, megismerjék a šakotis előállítási folyamatát és a sütési hagyományok, régi eszközök és szokások fenntartását, és maguk is kipróbálják ennek a bonyolult terméknek az elkészítését. Nemcsak Litvániából érkeznek, hanem az Egyesült Királyságból, Írországból, Norvégiából, Svédországból, az Egyesült Államokból, Olaszországból, Izraelből, Horvátországból, Lengyelországból, Hollandiából, Japánból, Kínából, Törökországból, Romániából, Oroszországból és máshonnan is. Az ideutazó külföldiek szuvenírként viszik haza a „Nijolės Šakočienės šakotis” süteményt. Ez a sütőipari termék azért jó szuvenír, mert nemcsak finom és tetszetős, hanem sokáig is eláll.

A „Nijolės Šakočienės šakotis” az Egyesült Királyságban, Írországban, Németországban és Oroszországban rendezett kiállításokon és vásárokon került már bemutatásra. A változatos oktatási programok és bemutatók népszerűnek bizonyulnak, sok látogatót vonzanak és ráirányítják a média figyelmét a különböző lengyelországi rendezvényekre (Varsó: karácsonyi piacok, 2009–2016; Lublin: Jogaila kereskedelmi vásárok, 2010–2016; Gdansk: „Vilnius Gdanskban” fesztiválok, 2009-2016; Szczecin: fesztiválok, 2010 és 2011; Białystok: nyári fesztiválok, 2012–2014, 2011; Wrocław: ételfesztivál és egyebek).

Litvániában a „Nijolės Šakočienės šakotis” készítői rendszeresen részt vesznek és díjakat nyernek az Agrobalt nemzetközi kiállításon, egyéb szakmai vásárokon, kézműves napokon, nemzeti ünnepeken, népi fesztiválokon és más vásárokon.

A népszerű „Nijolės Šakočienės šakotis” terméknek és előállításának hazai és külföldi bemutatói nemcsak édesszájúakat, hanem más fesztivál- és rendezvénylátogatókat is vonzanak, akik ilyenkor lehetőséget kapnak saját készségeik kipróbálására, esetenként a média kereszttüzében.

A régió jellegzetes termékeként a „Nijolės Šakočienės šakotis” hirdetések, reklámfilmek és szakácskönyvek útján kelti fel a turisták figyelmét.

A „Nijolės Šakočienės šakotis” süteményt Litvánia kulináris örökségének részeként kínálják a hivatalos külföldi látogatóknak.

A „Nijolės Šakočienės šakotis” hírnevét, ismertségét, jó hírét és népszerűségét a következő elismerések tanúsítják: 2009-ben „Legjobb hagyományos šakotis 2009” oklevél az Állami Kulináris Örökség Alaptól; 2009-ben a nemzeti kulináris örökség előmozdítása és hagyományőrzés címén a litván mezőgazdasági és élelmiszeripari piacszabályozó ügynökség elismerése a Dublinban (Írország) rendezett Kaziuka (Szent Kázmér) vásáron; 2010-ben a „Nijolės Šakočienės šakotis” aranyérmet nyert a nemzetközi AgroBalt vásáron; 2010-ben egy „Nijolės Šakočienės šakotis” készítőt szavaztak meg a legjobb női kézművesnek a 2010. évi Kaziukas vásáron, majd 2011-ben a mezőgazdasági minisztérium szavazásán szintén őt választották az év legjobb hagyományőrző női kézművesének; 2012-ben a mezőgazdasági minisztérium a „Hagyományos kézművészet mestere” címet adományozta egy készítőnek; 2012-ben a „2012. évi Jogaila vásár legjobb kézművese” (Lengyelország) oklevél a „Legjobb regionális étel és a régiós kulináris hagyományok előmozdítása” kategóriában; 2012-ben „Autentikus helyi hagyományok továbbadása, fenntartása és előmozdítása” oklevél egy Állami Kulináris Örökség Alap által szervezett versenyen; 2014-ben a mezőgazdasági minisztérium köszönőlevele a nemzeti örökségnek a litván šakotis készítésével folytatott előmozdításáért; 2014-ben a „Nijolės Šakočienės šakotis” érmet nyert a „Made in Lithuania 2014” kiállításon; valamint 2017-ben a Klaipėda etnokulturális központ oklevele „az autentikus šakotis előállításáért és a hagyományok előmozdításáért”.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

http://zum.lrv.lt/nijoles-sakocienes-sakotis-paraiska-su-produkto-specifikacija

(1) HL L 343., 2012.12.14., 1. o.